Diari Oficial de la Generalitat Valenciana


Sumari del DOGV 8395, del 02-10-2018 (2018/8873)

RESOLUCIÓ d'11 de juliol de 2018, de la Direcció General d'Indústria i Energia, per la qual s'atorga a Iberdrola Distribución Eléctrica, SAU, autorització administrativa prèvia i autorització administrativa de construcció per a la modificació de l'actual eix elèctric, en doble circuit, ST Catadau - ST Font Sant Lluís, suprimint l'actual doble derivació en T que alimenta la subestació ST Ford des del suport núm. 61 d'aquest eix, la qual passarà a connectar-se a la ST Picassent a través d'un nou tram de línia elèctrica aèria, doble circuit en 132 kV, que partirà de l'actual suport núm. 1 de la derivació esmentada i discorrerà íntegrament pel terme municipal de Picassent, i es declara, en concret, la utilitat pública de la instal·lació modificada. Expedient ATLINE/2015/198/46.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8395

Data del DOGV
:   02-10-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2018/8873


Data del document
:   11-07-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Picassent

RESOLUCIÓ d'11 de juliol de 2018, de la Direcció General d'Indústria i Energia, per la qual s'atorga a Iberdrola Distribución Eléctrica, SAU, autorització administrativa prèvia i autorització administrativa de construcció per a la modificació de l'actual eix elèctric, en doble circuit, ST Catadau - ST Font Sant Lluís, suprimint l'actual doble derivació en T que alimenta la subestació ST Ford des del suport núm. 61 d'aquest eix, la qual passarà a connectar-se a la ST Picassent a través d'un nou tram de línia elèctrica aèria, doble circuit en 132 kV, que partirà de l'actual suport núm. 1 de la derivació esmentada i discorrerà íntegrament pel terme municipal de Picassent, i es declara, en concret, la utilitat pública de la instal·lació modificada. Expedient ATLINE/2015/198/46. [2018/8873]  
  
Antecedents de fet  
Amb data 17 de desembre de 2015, Iberdrola Distribución Eléctrica, SA Unipersonal, a través de representant degudament acreditat, va presentar davant el Servei Territorial d'Indústria i Energia de València, imprés normalitzat en què sol·licita:  
- Autorització administrativa prèvia per a la «modificació de la línia elèctrica d'alta tensió aèria, doble circuit a 132 kV, amb doble derivació des de l'eix Catadau - Font Sant Lluís fins a la ST Ford, amb nova connexió directa amb la ST Picassent des del suport existent número 1», en el terme municipal de Picassent, província de València.  
- Autorització administrativa de construcció del projecte tècnic d'execució de la instal·lació a construir.  
- Declaració d'utilitat pública, en concret, d'aquesta instal·lació.  
Juntament amb l'escrit de presentació d'aquestes peticions s'acompanyava la documentació següent:  
- Projecte tècnic de data novembre de 2015, per a l'execució de la citada instal·lació, signat per persona tècnica competent i acompanyat de la declaració responsable de data 16 de desembre de 2015, subscrita per la persona tècnica competent projectista.  
- Relació concreta i individualitzada de béns i drets que es consideren de necessària expropiació.  
- Estudi d'impacte ambiental i document de síntesi.  
- Separates en suport digital per a l'obtenció dels condicionats tècnics i ambientals, juntament amb projecte tècnic, estudi d'impacte ambiental i document de síntesi, per a ser remeses als ajuntaments, i a la resta de les administracions públiques, organismes i, si escau, empreses de serveis públics o d'interés general afectats per la instal·lació.  
  
Amb data 15 abril de 2016 el sol·licitant va procedir a l'esmena preceptiva de les signatures de la documentació esmentada, perfeccionant-se d'aquesta manera la sol·licitud.  
Després del requeriment oportú requeriment a causa de l'encreuament núm. 5 de la línia projectada per davall de la línia Catadau-Picassent, actualment en servei, d'igual tensió (132 kV) i mateix titular que el sol·licitant, amb data 15 de novembre de 2016, Iberdrola Distribución Eléctrica, SAU, va presentar sol·licitud de situació objectiva excepcional de la solució projectada, justificant les circumstàncies objectives i excepcionals que considerava que justifiquen la seua acceptació. Posteriorment va aportar a l'expedient document complementari de data 17 de febrer de 2017.  
Sobre aquest tema, l'òrgan instructor va emetre informe tècnic, de 5 de desembre de 2017, en el qual posa de manifest l'existència d'un incompliment d'allò que prescriu el punt 5.6.1 de la ITC-LAT 07 «línies aèries amb conductors nus» del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió i les seues instruccions complementàries ITC-LAT 01 a 09.  
Examinada la sol·licitud d'excepció i la regulació aplicable a aquesta, ha de concloure's que aquest encreuament no pot considerar-se una excepció a la norma de les previstes en l'article 6.3, atés que la prescripció que fa l'apartat 5.6.1 de la ITC-LAT 07 del Reial decret 223/2008 exigint que creue a major alçària la línia posterior que ho faça amb una altra d'igual tensió, ho fa considerant que es tracta de línies de titulars diferents, cosa que no ocorre en aquest cas, sobre la base de raons essencialment econòmiques ?i no de la seguretat equivalent a l'efecte de l'art. 6.3 esmentat?, ja que les prescripcions especials de l'apartat 5.3 són fins i tot modificades, i les relaxa en qüestions de seguretat respecte a altres tipus d'encreuaments que no siguen línies aèries elèctriques o de telecomunicacions, tot això amb la finalitat de fer possible els encreuaments amb infraestructures de la mateixa espècie. És més, des del punt de vista de la seguretat d'explotació i seguretat del subministrament, atés que la línia l'autorització de la qual se sol·licita atendrà, no obstant ser de distribució, i estar oberta a la resta de consumidors, un únic client, és més racional que l'encreuament ?complint naturalment les distàncies mínimes, internes i externes, al sòl i a la línia amb la qual creua?, ho faça per a davall i no per damunt, perquè en cas d'una eventual caiguda només afectara el client referit, i no una línia mallada de distribució.  
  
Amb data 6 de febrer de 2018, de conformitat amb el condicionant número 1 de la declaració d'impacte ambiental, de data 27 de novembre de 2017 (exp. 60/7716-ITI), relatiu a la situació de perillositat geomorfològica del suport núm. 3 de la instal·lació projectada, Iberdrola Distribución Eléctrica, SAU, va presentar escrit justificatiu de les mesures d'adaptació del suport esmentat als requeriments derivats d'un hipotètic episodi de pluges que poguera afectar-ne la seguretat o afectar el correcte drenatge de la zona, i conclou que el suport esmentat no requereix mesures especials de protecció, ni de drenatge addicional, atesa la morfologia del suport i del terreny.  
El procediment administratiu corresponent a aquestes sol·licituds es va tramitar amb l'expedient de referència ATLINE/2015/198/46, incoat a aquest efecte pel Servei Territorial d'Indústria i Energia de València.  
  
Consta com a antecedents de la línia objecte de modificació, l'autorització següent:  
- Autorització de connexió definitiva, de 8 de gener de 1979, del delegat provincial de València del Ministeri d'Indústria i Energia, atorgada a Hidroeléctrica Española, SA, de la línia en 132 kV, doble circuit, el primer amb origen en l'estació transformadora ET Silla i final en l'obertura dels suports 56 i 57 de la línia existent CH Millars - ST Alzira (de 24,720 km), amb T que alimenta Ford, i el segon amb origen en l'ET Alzira i final (enfront ET Silla) enllaça amb un dels circuits de la línia existent ET Font Sant Lluís (de 25,920 km més 5,100 km de circuit senzill des de l'origen ET Alzira fins al final del primer circuit) amb T que alimenta Ford. Aquesta línia va ser autoritzada el 25-IX-74, aprovat el projecte el 26-X-78 (referència 11.524/74).  
- Resolució de 21 d'abril de 2004, del Servei Territorial d'Energia de València, per la qual s'atorga autorització administrativa i aprovació del projecte, per a la construcció de la línia aèria 132 kV, doble circuit, Silla-Ford España i Millars-Alzira, entre el suport 61 i la ST Ford, situada en el terme municipal de Picassent, província de València. Expedient número ATLINE/2003/533/46.  
El subministrament de la factoria de Ford España, SA, es realitza a través de la xarxa de distribució amb un doble circuit aeri de tensió nominal 132 kV, amb doble derivació en T des del suport núm. 61 de la línia aèria 132 kV, doble circuit, ST Silla-ST Catadau i ST Picassent- ST Alginet, tots dos circuits corresponents a l'eix elèctric «ST Font de Sant Lluís - ST Catadau», en la configuració i denominació actual de la xarxa.  
La necessitat de la instal·lació sol·licitada es fonamenta en la falta de capacitat de l'actual punt de connexió de les derivacions que alimenten el subministrament de la factoria esmentada, per la qual cosa es requereix traslladar el punt de connexió directament a la ST Picassent, la qual cosa repercutirà en una major garantia i fiabilitat de subministrament, i millora significativa en l'operativitat i manteniment de les línies d'alimentació. Concretament, els plans d'increment de la producció en la factoria suposarà passar de 43,8 MW a 75 MW, la qual cosa requereix dotar de major capacitat el punt de connexió actual en forma de «T», el qual presenta inconvenients per a subministrar la potència final esmentada. Així mateix, des del punt de vista de la fiabilitat i seguretat del subministrament la supressió de l'actual T permetrà el funcionament mallat de la subestació de client de Ford, evitant haver de passar per un zero per a realitzar transferències de càrregues de la factoria de l'una a l'altra línia del doble circuit d'alimentació.  
Per a dotar d'aquesta major capacitat, seguretat i fiabilitat el punt de subministrament es requereix un canvi topològic de la línia, consistent, en definitiva, en un canvi del punt de connexió de les línies d'alimentació, passant del punt de connexió actual en el suport núm. 61 amb doble derivació en T des de la línia aèria 132 kV, doble circuit, ST Silla - ST Catadau i ST Picassent - ST Alginet, a les barres de la subestació ST Picassent. Per a això, s'executarà un nou tram de línia aèria de doble circuit a 132 kV, des del suport número 1 existent de la derivació actual a la ST Ford, previ al suport número 61, fins a dues posicions de línia de la ST Picassent, pendents d'autoritzar i construir, amb el consegüent desmuntatge de l'obertura de 328 m i desconnexió del doble circuit des del suport número 1 existent, fins al suport número 61, eliminant la derivació en «T», i passant per tant a alimentar-se el punt de subministrament directament des de la ST Picassent.  
  
No obstant el caràcter de xarxa de distribució, i estar oberta a l'ús de tercers, la instal·lació objecte d'aquesta sol·licitud ha sigut objecte d'un conveni entre Iberdrola Distribución Eléctrica, SAU, i Ford España, SL, de 17 de juliol de 2015, pel qual aquesta assumeix certes prestacions econòmiques, contingudes en aquest.  
Actualment, Iberdrola Distribución Eléctrica, SA Unipersonal, es troba inscrita en el Registre Administratiu de Distribuïdors amb el número de registre R1-001, registre accessible en el lloc web del Ministeri per a la Transició Ecològica, inscripció per a la qual cal acreditar el compliment de les capacitats que figuren en els articles 37 i 121.3 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
https://sedeaplicaciones.minetur.gob.es/eee/indicecalidad/distribuidores.aspx  
La sol·licitud d'autorització administrativa de construcció de la instal·lació i de reconeixement, en concret, de la seua utilitat pública, ha sigut objecte d'informació pública als efectes previstos en l'article 9 del Decret 88/2005, de 29 d'abril i en l'article 144 del Reial decret 1955/2000, d'1 de desembre, respectivament, durant el termini de trenta dies en:  
- Diari Oficial de la Generalitat Valenciana, del 14 de juny de 2017 (DOGV 8062),  
- Butlletí Oficial de la Província de València, de l'1 de juny de 2017 (BOPB núm. 104), i  
- El diari de premsa Levante El Mercantil Valenciano, edició Comunitat Valenciana, de 20 de maig de 2017.  
Amb la mateixa finalitat i termini, el Servei Territorial d'Indústria i Energia de València va remetre a l'Ajuntament de Picassent, per a la seua exposició en el tauler d'anuncis, la sol·licitud de reconeixement, en concret, d'utilitat pública de la instal·lació, juntament amb la relació concreta i individualitzada dels béns i drets afectats pel procediment d'expropiació forçosa del ple domini o per a la imposició de servitud de pas d'energia elèctrica, i el va requerir perquè, una vegada finalitzat el període de publicitat, li remetera diligència acreditativa de l'exposició, la qual consta en l'expedient.  
D'acord amb la documentació que hi ha en l'expedient no s'han presentat al·legacions.  
D'acord amb el procediment reglamentàriament establit, a fi que en el termini de 20 dies presentaren la seua conformitat o oposició a l'autorització sol·licitada i emeteren, si procedia, els oportuns condicionats tècnics al projecte tècnic de la instal·lació, es va remetre separata d'aquest, referida a la part de la instal·lació corresponent, a les administracions, organismes i empreses de servei públic o d'interés general següents, els béns de les quals o drets a càrrec seu, puguen ser afectats per aquesta, amb el resultat que, en síntesi, es detalla:  
- L'Administrador d'Infraestructures Ferroviàries - ADIF - i la Séquia Real del Xúquer han manifestat la seua conformitat, i han establit condicionats tècnics i, si escau, la necessitat de sol·licitar autorització davant d'aquests organismes per l'encreuament de la instal·lació amb béns o serveis de la seua competència. Remeses les contestacions al sol·licitant, aquest manifesta la conformitat amb aquestes.  
- S'han rebut contestacions de la Direcció General de Salut Pública i de la Direcció General de Cultura i Patrimoni, en les quals informen favorablement sobre el projecte, i estableixen condicionants tècnics i la necessitat de complir les mesures preventives indicades en l'estudi d'impacte ambiental.  
- S'ha rebut contestació de Confederació Hidrogràfica del Xúquer, del Ministeri d'Agricultura, Alimentació i Medi Ambient, en la qual manifesten la seua conformitat, i estableixen condicionants tècnics, que seran de compliment obligat i reflectits en l'autorització que l'òrgan esmentat atorgue per l'encreuament de la instal·lació amb béns o serveis de la seua competència. Remesa la contestació al sol·licitant, aquest manifesta la conformitat amb aquesta.  
- S'ha rebut contestació de la Direcció General de l'Aigua, en què en síntesi manifesta que la instal·lació presenta perillositat per inundació geomorfològica, l'autorització de la qual només es podrà emetre si es justifica adequadament, per raons de funcionalitat de l'activitat i necessitat de l'emplaçament proposat. Remesa la contestació a l'interessat, aquest presenta la justificació sol·licitada. Remeses les al·legacions de la Direcció General de l'Aigua, aquesta no presenta objeccions a les al·legacions esmentades, per la qual cosa s'entén la conformitat amb la contestació de l'interessat.  
- S'ha rebut contestació del Servei d'Infraestructura Verda i Paisatge, en què en síntesi manifesta que, vist l'objecte i abast del projecte, la documentació presentada és suficient per a valorar la incidència en el paisatge de l'actuació proposada, llevat que en el tràmit ambiental s'estudien diferents alternatives o siga diferent el traçat, en aquest cas haurà d'estudiar-se la seua afecció paisatgística i l'adopció consegüent de mesures d'integració. No consta cap informe addicional de l'òrgan esmentat.  
- S'han sol·licitat, i reiterat reglamentàriament, informe a l'Ajuntament de Picassent, Servei Territorial d'Urbanisme, Servei Territorial de Medi Ambient i Diputació Provincial de València, sense que conste resposta.  
D'acord amb el que es preveu en l'article 75.1 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, mitjançant escrits de data 5 de gener de 2018, en el si del procediment d'autorització administrativa regulat pel Decret 88/2005, de 29 d'abril, el Servei d'Energia d'aquesta direcció general, va sol·licitar a l'Ajuntament de Picassent, informe a fi de demanar les al·legacions que foren procedents sobre l'adaptació de la instal·lació elèctrica objecte del present procediment al planejament urbanístic que resulte aplicable. En l'expedient no consta l'emissió d'informe en relació a aquest planejament urbanístic.  
  
Consta en l'expedient còpia de la declaració d'impacte ambiental, de data 27 de novembre de 2017 (Expedient 60/2393-OPP), de la Direcció General de Medi Natural i Avaluació Ambiental, de la Conselleria d'Agricultura, Medi Ambient, Canvi Climàtic i Desenvolupament Rural, en la qual s'estima acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'execució del nou tram de la línia elèctrica a 132 kV, doble circuit, ST Picassent - ST Ford i el projecte d'execució de l'ampliació de la subestació transformadora de 132/20 kV denominada ST Picassent, projectes acumulats en la seua tramitació ambiental, promoguts per Iberdrola Distribución Eléctrica, SAU, en el terme municipal de Picassent (València), sempre que es desenvolupen d'acord amb les previsions del projecte, l'estudi d'impacte ambiental, i altra documentació que hi ha en l'expedient, així com els condicionats establits en la present declaració d'impacte ambiental.  
  
Amb data 17.05.2018 la Subdirecció General d'Energia i Mines va sol·licitar a Iberdrola Distribución Eléctrica, SAU, aclariments respecte de la justificació de la naturalesa de xarxa de distribució d'energia elèctrica de la instal·lació l'autorització i declaració d'utilitat pública de la qual sol·licitava, requeriment que va ser atés el 28.05.2018.  
Ha de considerar-se que la instal·lació sol·licitada no genera incidències negatives en el Sistema, ja que es tracta d'una modificació parcial de tipus constructiu i de detall de la línia elèctrica doble circuit ja existent i en servei a 132 kV de subministrament a la Factoria Ford España.  
Consta en l'expedient proposta de resolució de la Subdirecció General d'Energia i Mines adscrita a aquest centre directiu.  
  
  
Fonaments de dret  
La instrucció i resolució del present procediment administratiu correspon a la Generalitat, per estar la instal·lació elèctrica objecte del procediment radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
D'acord amb el que es disposa en l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 12 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon a la Direcció General d'Indústria i Energia d'aquest departament la resolució del present procediment.  
  
D'acord amb l'article 38.1 de la Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, la instal·lació elèctrica objecte de la sol·licitud constitueix part de les xarxes de distribució.  
D'acord amb el que es disposa en l'article 53 de la Llei 24/2013, de 26 de desembre, del sector elèctric, l'article 37 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de distribució d'energia elèctrica han d'acreditar la seua capacitat legal, tècnica i economicofinancera exigible per a la realització de cadascun dels projectes que presenten, tot això sense perjudici del que es preveu en aquest últim en relació amb l'exempció d'acreditació d'aquestes capacitats que potestativament puga atorgar l'Administració per als qui estiguen exercint l'activitat.  
D'acord amb els articles 39 i 53 de la Llei 24/2013, de 26 de desembre, del sector elèctric, i l'article 7.1.a i b del Decret 88/2005, de 29 d'abril, la modificació d'instal·lacions elèctriques integrades en la xarxa de distribució requereix autorització administrativa prèvia i autorització administrativa de construcció (conforme a la nova terminologia introduïda per la Llei 24/2013).  
De conformitat amb l'article 7.1, de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana d'impacte ambiental, la instal·lació objecte del present procediment constitueix un projecte sotmés a avaluació d'impacte ambiental, en quedar inclòs en l'annex I epígraf 2.g del Decret 162/1990, de 15 d'octubre, de desplegament de la Llei 2/1989 i modificat pel Decret 32/2006, de 10 de març, per a la qual cosa s'observarà el tràmit d'avaluació d'impacte ambiental ordinària previst en la secció 1a del capítol 2 del títol II de la Llei 21/2013.  
Per ser el present procediment relatiu a l'autorització administrativa d'una línia de distribució de tensió igual o superior a 132 kV, declarada en concret d'utilitat pública, d'acord amb l'article 73 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, és aplicable el capítol XX «De les infraestructures del sector energètic» d'aquesta norma legal.  
D'acord amb el que es disposa en l'article 75 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, i l'article 72 de la Llei 16/2008, de 22 de desembre, de mesures fiscals, de gestió administrativa i financera, i d'organització de la Generalitat, la instal·lació objecte de la present autorització, requerirà sol·licitar informe a l'administració urbanística competent, a fi de rebre al·legacions sobre l'adaptació de la instal·lació al planejament urbanístic que resulte aplicable.  
  
De conformitat amb l'incís a de l'article 3 del Decret 88/2005, de 29 d'abril, les instal·lacions estan classificades dins del grup primer.  
  
Per a les sol·licituds d'autorització administrativa prèvia i autorització administrativa de construcció és aplicable el capítol II del Decret 88/2005, de 29 d'abril, per estar classificada la instal·lació elèctrica objecte del present procediment dins del grup primer.  
D'acord amb l'article 2.3.Z.4 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que aquesta no genera incidències negatives en el Sistema.  
D'acord amb el que s'estableix en l'article 130.1 del Reial decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se conforme als reglaments tècnics en la matèria, en aquest cas en concret el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09, i especialment, en la seua instrucció tècnica complementària ITC-LAT 07 «Línies aèries amb conductors nus».  
De conformitat amb l'article 25.5 del Reial decret 1048/2013, de 27 de desembre, pel qual s'estableix la metodologia per al càlcul de la retribució de l'activitat de distribució d'energia elèctrica, el titular d'una instal·lació, o, si escau, el peticionari del subministrament que haja costejat la instal·lació podrà exigir la subscripció d'un conveni de rescabalament enfront de tercers, per una vigència de mínima de deu anys, i aquesta infraestructura quedarà oberta a l'ús de tercers. Aquest període mínim de deu anys, podrà ser ampliat excepcionalment per l'òrgan competent de l'Administració pública corresponent en casos degudament justificats. Els convenis esmentats s'hauran de comunicar a l'Administració pública competent, i s'acompanyarà, si escau, la documentació de la sol·licitud d'autorització administrativa de transmissió de la instal·lació.  
  
D'acord amb els articles 155 i 158 del citat Reial decret 1955/2000, la servitud de pas aeri d'energia elèctrica comprendrà el vol sobre el predi servent i l'establiment de pals, torres o suports fixos per a la sustentació dels cables conductors d'energia elèctrica, entre uns altres, i aquesta servitud s'extingirà per la retirada de la instal·lació. No obstant això, no es produirà l'extinció per l'addició, canvi o reparació dels seus elements.  
En consideració del que s'ha exposat, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar autorització administrativa prèvia per a la modificació de l'actual eix elèctric, en doble circuit, ST Catadau - ST Font Sant Lluís, suprimint l'actual doble derivació en T que alimenta la subestació ST Ford des del suport núm. 61 d'aquest eix, la qual passarà a connectar-se a la ST Picassent a través d'un nou tram de línia elèctrica aèria, doble circuit en 132 kV, que partirà de l'actual suport núm. 1 de la derivació esmentada, en el terme municipal de Picassent, província de València, que es detalla a continuació:  
- Desmuntatge del tram actual de la línia elèctrica aèria de doble circuit a 132 kV d'alimentació a la Factoria Ford, des de la doble derivació en T del suport núm. 61 existent de l'eix Catadau - Font Sant Lluís (anteriorment denominat Línia 132 kV Silla-Ford España i Millars-Alzira), fins al suport núm. 1 existent de la línia esmentada, amb una longitud afectada de 328 m i conductor tipus LA-280 (HAWK), amb un conductor per fase (simplex).  
- Construcció d'una línia elèctrica aèria de doble circuit a 132 kV, des del suport núm. 1 existent de la línia elèctrica aèria de doble circuit a 132 kV d'alimentació a la Factoria Ford, fins al pòrtic de la ST Picassent, fins i tot connexió a la línia esmentada, amb una longitud afectada de 1030 m, distribuïts en sis obertures i quatre nous suports, amb un conductor per fase (simplex) tipus 242-AL1/39-ST1A (HAWK).  
Les actuacions anteriorment descrites, es realitzaran en diverses fases, de manera que es garantisca la seguretat i subministrament de la factoria.  
D'acord amb la documentació presentada, les característiques administratives i tècniques de la modificació autoritzada són:  
  
RECORREGUT AERI  
Tipus d'instal·lació Línia elèctrica aèria  
Grup (segons el Decret 88/2005) Primer  
Categoria (segons el Reial decret 223/2008) Primera  
Sistema Corrent altern trifàsic  
Freqüència (Hz) 50  
Tensió nominal (kV eficaç) 132  
Tensió més elevada de la xarxa (kV eficaç) 145  
Zona A  
Longitud total (m) 1030  
Municipi afectat Picassent  
Província afectada València  
Origen instal·lació Suport número 1 existent  
Final instal·lació Pòrtic ST Picassent  
Nre. de circuits 2  
Configuració fases circuit Hexàgon.  
Nre. de conductors per fase 1 (simplex)  
Potència màxima de transport (MVA x circuit) 133  
Tipus de conductor de fase 242-AL1/39-ST1A (HAWK)  
Material conductor de fase Alumini - Acer  
Secció total conductor de fase (mm²) 281,1  
Tipus de conductor de terra-òptic: OPGW-12-24/0 i OPGW-16-64/16  
Material conductor de terra Acer galvanitzat  
Diàmetre aparent conductor de terra-òptic (mm) 12,7 - 13,0 i 14,7 - 15,15  
Tipus d'aïllador Composite  
Tensió suportada a freqüència industrial sota pluja (50 Hz) (kV eficaç) 230  
Tensió suportada a impuls tipus rac 1,2/50 s (kV cresta) 550  
Nre. total de nous suports   
línia 4  
Tipus de suports (i núm. de cada tipus) 12E120 (1), 12E150 (1), 12E190 (1) i 12TK-6,25 (1)  
Forma dels suports Cos amb cap prismàtic, cos i trams de base troncopiramidals en doble gelosia, i banyes per a cables de terra i creuera piramidals, amb base per a fonamentacions tetrabloc (potes separades).  
Material dels suports Metàl·lics, de perfils d'acer laminat en L formant una estructura en gelosia doble amb unions caragolades.  
Les barres estaran unides entre si mitjançant xapes i caragols de qualitat 5.6, grau C.  
Fonamentació Quatre massissos independents, tipus «pota d'elefant», de formigó en massa, segons dimensions de projecte.  
Presa de terra En tots els suports, segons projecte. Disposaran d'un sistema contra escalament.  
  
  
De conformitat amb els antecedents de la línia, una vegada executada la modificació, i sense perjudici de les modificacions que eventualment puguen ser certificades per la persona directora facultativa de l'obra a la seua finalització, i recollides en l'autorització d'explotació del Servei Territorial d'Indústria i Energia de València, es fa constar als efectes retributius corresponents, que la nova línia elèctrica aèria resultant de doble circuit de 132 kV Picassent - Ford, tindrà una longitud total de 1609 m, 1030 m són de nova construcció i la resta existent en aprofitar-se el tram existent des del suport núm. 1 de l'actual derivació doble fins al pòrtic de la ST Ford, s'ha de desmuntar amb aquesta modificació el tram actual de 328 m entre el suport núm. 61 de l'eix Catadau - Font Sant Lluís (anteriorment denominat Línia 132 kV Silla-Ford España i Millars-Alzira), i el referit suport núm. 1 de la derivació a la factoria Ford.  
Així mateix es fa constar, als efectes retributius corresponents, que la instal·lació autoritzada ha sigut sufragada per Ford España, SL, en els termes recollits en el Conveni de 17 de juliol de 2015 subscrit amb Iberdrola Distribución Eléctrica, SAU, constitueix part de les xarxes de distribució i poden accedir-hi i connectar-s'hi tercers, i Ford España, SL, pot exigir la subscripció d'un conveni de rescabalament enfront de tercers, per una vigència de mínima de deu anys, període que podrà ser ampliat per l'òrgan competent d'aquesta Administració en casos degudament justificats, conforme al que s'ha indicat en l'antepenúltim paràgraf dels fonaments de dret d'aquesta resolució.  
  
El pressupost total del projecte de la instal·lació objecte de la present autorització és de dos-cents cinquanta-quatre mil huit-cents huitanta-set euros amb quaranta-quatre cèntims d'euro (254.887,44 euros).  
  
De conformitat amb l'últim paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga, sense perjudici de les concessions, autoritzacions, llicències i permisos, tant públiques com privades, que siguen necessàries obtindre per part d'Iberdrola Distribución Eléctrica, SA Unipersonal, d'acord amb altres disposicions que resulten aplicables, i especialment les relatives a l'ordenació del territori i al medi ambient.  
D'acord amb el que es disposa en la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, el projecte de construcció de la instal·lació objecte de la present autorització té les prevalences previstes en els articles 74.2 i 75.2 sobre qualsevol instrument de planificació i ordenació territorial o planificació urbanística. Així mateix, de conformitat amb l'article 75.3 de la llei esmentada, en la redacció donada per l'article 72 de la Llei 16/2008, de 22 de desembre, de mesures fiscals, de gestió administrativa i financera, i d'organització de la Generalitat, les obres relacionades amb la instal·lació objecte de la present autorització no estaran sotmeses a llicència urbanística o a qualsevol altre acte de control preventiu municipal, tot això sense perjudici d'aquelles altres llicències o autoritzacions que hagen d'exigir-se de conformitat amb la legislació mediambiental o d'activitats qualificades.  
D'acord amb el que es disposa en el punt primer de la declaració d'impacte ambiental de data 27 de novembre de 2017 (Expedient 60/0523-OQO), de la Direcció General de Medi Natural i Avaluació Ambiental, de la Conselleria d'Agricultura, Medi Ambient, Canvi Climàtic i Desenvolupament Rural, per a l'execució de la modificació sol·licitada, s'aplicaran les mesures protectores i correctores previstes en la resolució esmentada, i que es transcriuen:  
1. Atesa la situació del suport número 3 en la zona més baixa d'un barranc de fons pla que presenta perillositat geomorfològica d'acord amb el PATRICOVA, haurà d'adaptar-se el seu disseny als requeriments derivats d'un hipotètic episodi de pluges que puga afectar-ne la seguretat o afectar el correcte drenatge de la zona.  
2. Les accions incloses en el Programa de vigilància i seguiment ambiental hauran de documentar-se a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
3. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si escau, l'aplicació de noves mesures correctores.  
El titular de la present autorització tindrà els drets, deures i obligacions recollits en el títol VII de la Llei 24/2013, de 26 de desembre, del sector elèctric i el seu desplegament reglamentari. En tot cas, Iberdrola Distribución Eléctrica, SA Unipersonal, haurà d'observar els preceptes, mesures i condicions que s'establisquen en la legislació aplicable a cada moment a l'activitat de transport d'energia eléctrica. L'incompliment de les condicions i requisits establits en la present autorització o la variació substancial dels pressupostos que han determinat el seu atorgament podran donar lloc a la seua revocació.  
  
  
Segon  
Atorgar autorització administrativa de construcció de la instal·lació del punt primer per a la seua execució d'acord amb el projecte tècnic de data novembre de 2015, signat per persona tècnica competent i acompanyat de la declaració responsable de data 16 de desembre de 2015, subscrita per la persona tècnica competent projectista, que habilita Iberdrola Distribución Eléctrica, SA Unipersonal, a la construcció de la instal·lació interessada, d'acord amb les condicions següents:  
1. La instal·lació elèctrica haurà d'executar-se segons el projecte i els condicionats tècnics establits per les administracions, organismes i empreses de servei públic o d'interés general afectats per la present instal·lació i que han sigut acceptats pel seu titular. En cas que calga introduir modificacions respecte de la documentació presentada i aprovada, el titular d'aquesta resolució haurà de sol·licitar prèviament a aquesta direcció general l'aprovació corresponent.  
  
2. La instal·lació a executar complirà, en tot cas, el que s'estableix en el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09, i especialment, en la seua instrucció tècnica complementària ITC-LAT 07 «Línies aèries amb conductors nus».  
3. El termini d'execució de la instal·lació serà de catorze (14) mesos des de l'endemà de la notificació. No obstant això, amb anterioritat a la seua finalització, podrà sol·licitar-se una ampliació concreta del termini mitjançant sol·licitud motivada davant aquest òrgan directiu, i acompanyar a aquest efecte la documentació justificativa de la demora i del cronograma de treballs previstos per al nou termini sol·licitat.  
4. Als efectes previstos en l'article 43 de la Llei 21/2013, de 9 de desembre, d'avaluació ambiental, Iberdrola Distribución Eléctrica, SA Unipersonal, comunicarà a l'òrgan ambiental la data de començament d'execució del projecte autoritzat.  
5. Així mateix, el titular d'aquesta resolució estarà obligat a comunicar per escrit amb l'adequada diligència les incidències dignes d'esment que es produïsquen durant l'execució, tant a aquesta direcció general com al Servei Territorial d'Indústria i Energia de València.  
  
6. El titular d'aquesta resolució estarà obligat a complir els deures i obligacions derivats de la legislació de prevenció de riscos laborals vigent durant la construcció.  
7. Sense perjudici d'allò que preveu l'article 12.4 del Decret 88/2005, de 29 d'abril, personal tècnic en la matèria adscrit a aquesta direcció general o del Servei Territorial d'Indústria i Energia podran realitzar les comprovacions i les proves que consideren necessàries durant les obres i quan finalitzen aquestes en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució.  
8. Finalitzades les obres de construcció de la instal·lació, Iberdrola Distribución Eléctrica, SA Unipersonal, en el termini màxim de 10 dies hàbils ho comunicarà al Servei Territorial d'Indústria i Energia de València, a l'efecte de sol·licitud de l'autorització d'explotació prevista en l'article 12 del Decret 88/2005, de 29 d'abril. Amb aquesta comunicació s'acompanyarà un certificat de direcció i final d'obra, subscrit per persona facultativa competent, acreditant que és conforme als reglaments tècnics en la matèria, segons s'estableix en la normativa vigent per als projectes d'instal·lacions elèctriques i igualment respecte a la present autorització administrativa i aprovació de projecte d'execució. Quan el certificat de direcció i final d'obra no estiga visat pel col·legi professional corresponent, s'acompanyarà de l'oportuna declaració responsable conforme al que s'ha indicat en la Resolució de 22 d'octubre de 2010, de la Direcció General d'Energia, publicada en el DOGV núm. 6389 de data 3 de novembre de 2010.  
9. Una vegada atorgada l'autorització d'explotació de la instal·lació interessada en el present procediment, en el termini màxim de 10 dies, el Servei Territorial d'Indústria i Energia de València ho comunicarà a aquesta direcció general, així com a l'òrgan ambiental a l'efecte de l'article 52 de la Llei 21/2013, de 9 de desembre, d'avaluació ambiental, en nom d'aquesta direcció general com a òrgan substantiu.  
10. Aquesta direcció general, amb el tràmit previ del procediment oportú, deixarà sense efecte aquesta aprovació en qualsevol moment en què observe l'incompliment o inobservança de les condicions que aquesta imposa.  
Tercer  
Declarar, en concret, la utilitat pública per a l'establiment de la línia elèctrica autoritzada en el punt primer d'aquesta resolució, que es concreta amb l'afecció a les finques particulars incloses en la relació de l'annex I d'aquesta resolució, amb l'abast i els efectes previstos en el títol IX de la Llei 24/2013, de 26 de desembre, del sector elèctric, i de les seccions 2a i 3a del capítol V del títol VII del Reial decret 1955/2000, d'1 de desembre.  
Aquesta declaració porta implícita, en tot cas, la necessitat d'ocupació dels béns o d'adquisició dels drets afectats i implicarà la urgent ocupació a l'efecte de l'article 52 de la Llei, de 16 de desembre de 1954, sobre expropiació forçosa, i Iberdrola Distribución Eléctrica, SA Unipersonal, adquireix la condició de beneficiari en l'expedient expropiatori.  
Igualment, porta implícita l'autorització per a l'establiment o pas de la instal·lació elèctrica sobre terrenys de domini, ús o servei públic o patrimonials de l'Estat, o de les comunitats autònomes, o d'ús públic, propis o comunals de la província o municipi, obres i serveis d'aquests i zones de servitud pública.  
D'acord amb l'incís a) de l'article 155 del Reial decret 1955/2000, d'1 de desembre, queda extingida la servitud de pas de la instal·lació autoritzada per la Resolució de 21 d'abril de 2004, del Servei Territorial d'Indústria i Energia de València, en aquelles finques que com a conseqüència de la modificació autoritzada en el present acte administratiu deixen d'estar afectades, i que figuren en l'annex II d'aquesta resolució. Així mateix, el primitiu propietari, o els causahavents, d'aquestes finques, d'acord amb allò que preveu l'article 54 i concordants de la Llei d'expropiació forçosa i el seu reglament de desenvolupament, podran exercir el dret de reversió.  
  
Quart  
Ordenar:  
- La publicació d'aquesta resolució en el Diari Oficial de la Generalitat Valenciana i en el Butlletí Oficial de la Província de València.  
  
- La publicació d'aquesta resolució en el Boletín Oficial del Estado, a l'efecte de notificació d'aquesta resolució, quan les persones interessades siguen desconegudes, s'ignore el lloc de la notificació o bé, intentada aquesta, no s'haja pogut practicar, tot això d'acord amb el que determina l'article 44 de la Llei 39/2015, d'1 d'octubre, del procediment administratiu comú de les administracions públiques.  
- La notificació d'aquesta resolució a Iberdrola Distribución Eléctrica, SA Unipersonal, a totes les administracions o organismes públics i empreses del servei públic o serveis d'interés general que han intervingut, o pogut intervindre, en el procediment d'autorització, les que han emés, o hagueren d'emetre, condicionat tècnic al projecte d'execució, i les que van informar, o hagueren d'informar, durant la tramitació de la declaració, en concret, de la utilitat pública, als titulars de béns i drets afectats, així com a la resta de persones interessades en l'expedient, d'acord amb el que es preveu en l'article 52 de la Llei, de 16 de desembre de 1954, d'expropiació forçosa.  
Tot això de conformitat amb el que es disposa en els articles 10 i 11.3 del Decret 88/2005, de 29 d'abril, del Consell de la Generalitat pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 148.2 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
Contra la present resolució, que no posa fi a la via administrativa, podrà interposar-se recurs d'alçada davant la Secretaria Autonòmica d'Economia Sostenible, Sectors Productius i Comerç d'aquesta conselleria en el termini d'un mes, comptat des de l'endemà de la notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 de juliol de 2018.- La directora general d'Indústria i Energia: Maria Empar Martínez Bonafé.